# Clotilde Pascual i Fibla

Clotilde Pascual Fibla, també coneguda com a Clotilde Fibla o Clotilde P. Fibla, (Barcelona, 1885 — ibídem, 20 de desembre de 1957) fou una pintora i escultora catalana.

## Biografia

Va rebre el seu primer cognom de Pau Pascual i Perellada (1838-1881), natural de Santa Coloma de Cervelló marit difunt de la seva mare, i fou filla de Joaquima Fibla i Fibla (1848-*), natural d'Ulldecona. Formada a l'Acadèmia Borrell i a altres institucions barcelonines, ben aviat es traslladà a Mallorca, per residir a Llucalcari, acabada de casar amb el també pintor i col·leccionista Sebastià Junyer i Vidal (es van casar a Barcelona el 13 d'abril de 1903). A casa seva es reuní durant anys l'anomenat Grup de Deià, que incloïa principalment Joan Antoni Fuster Valiente, Antoni Gelabert, Santiago Rusiñol i Joaquim Mir. La seva germana Joaquima (1881-1977) es va casar el mateix dia amb el germà de Sebastià, Carles Junyer i Vidal, i també van residir a Llucalcari i van participar en el grup.
Exposà a Palma el 1922 i el 1927 al Saló de la Veda. A Barcelona, va participar en el concurs Plandiura l'any 1923, amb tres natures mortes titulades Gall, Pomes i Cebes, que es van exposar a les Galeries Laietanes. Posteriorment, també va presentar la seva obra individualment de nou a les Galeries Laietanes (1927), la Sala Parés (1930), les Galeries Costa (1931 i 1935) i la Sala Busquets (1936), on va presentar un tríptic i tres escultures de bronze. També va exposar en algunes ciutats europees i nord-americanes. Igualment, consta entre els participants de l'Exposició de Primavera del 1936, organitzada per la Junta Municipal d'Exposicions d'Art, que es va fer al Palau de la Metal·lúrgia, on va presentar les obres Gira-sols, Peixos, pot i vidre i Paisatge amb peixos. Segons consta en el catàleg d'aquesta mostra, en aquell moment vivia al carrer Trafalgar de Barcelona.
Tot i que inicialment va destacar com una pintora de paisatges de Mallorca, després de deixar l'illa es va dedicar principalment als bodegons de fruites, flors i peixos. Feia ús de colors intensos i saturats, amb predomini de blaus, verds i ocres, que feia servir amb temperament i intuïció. Les composicions són delicades de dibuix i exuberants de formes. Es dedicà també a l'escultura, amb peces en bronze i terracota policromada. El seu art va ser qualificat per la crítica de vigorós i ple d'ímpetu i, alhora, d'un lirisme penetrant.
El seu nebot Joan Junyer i Fibla també va ser un pintor conegut i va heretar la casa de Llucalcari.

## Referències

* ↑ En la necrològica de la seva defunció apareix com a Clotilde P. Fibla, la qual cosa fa pensar en un desig exprès per part de la família de no esmena del cognom Pascual.
* ↑ Any força qüestionable car son pare morí el 13 de novembre de 1881, tret que no fos filla de Pau Pascual i sigui aquest el motiu pel qual ella no volia fer servir el cognom Pascual.
* ↑ Folch i Torres, Joaquim «En la muerte de la pintora Clotilde Fibla». Destino, núm. 1089, 01-02-1958, pàg. 25-26.
* ↑ «Clotilde Pascual Fibla». Gran Enciclopèdia Catalana. [Consulta: agost 2019].
* ↑ Dades extretes del naixement de Joaquima Josepa Pascual i Fibla, nascuda el 10 de gener de 1881, mateix any de la mort del pare.
* ↑ Índex dels matrimonis de l'Ajuntament de Barcelona, anys 1903-1908, número de registre 265.
* 1 2 «Clotilde Pasqual Fibla (Barcelona, 1885 - 1958)». Miquelcinema. El bloc de Miquel Alenyà, 27-12-2010. [Consulta: agost 2019].
* 1 2 3 100 anys, 100 pintors, 1893-1993. Catàleg exposició-homenatge als 100 anys d'Ultima Hora. Consell Insular de Mallorca, 1993, p. 146-147.
* ↑ Hi va haver altres germans: Vicenç, nascut l'11 d'octubre de 1872, Consol, nascuda el 26 d'abril de 1874 i Matilde, nascuda el 3 de març de 1879.
* 1 2 Repertori de catàlegs d'exposicions col·lectives d'art a Catalunya (fins a l'any 1938). Institut d'Estudis Catalans, Memòries de la Secció Històrico-Arqueològica LIX, 2002, p. 130 i 263, cat. 290 i 959. ISBN 84-7283-661-4.
* ↑ Catàleg de la exposició de pintura del concurs Plandiura: 1922-23. Galeries Laietanes, 1923, p. 8, cat. 39-41.
* 1 2 «Miquel Cinema». Miquel Alenyà, 27-12-2010. [Consulta: 10 febrer 2020].
* ↑ Repertori d'exposicions individuals d'art a Catalunya (fins a l'any 1938). Institut d'Estudis Catalans, 1999, p. 139-140. ISBN 9788472834446.
* ↑ Exposició de Primavera 1936: Saló de l'art modern. Junta Municipal d'Exposicions d'Art de Barcelona, 1936, p. 16, cat. 68-70.
* ↑ «Las piedras poemáticas de Clotilde Fibla». Destino, núm. 416, 07-07-1945, pàg. 14.
* ↑ Benet, Rafel «Una nova pintora». La Veu de Catalunya, núm. 9581, 12-02-1927.
* ↑ Gasch, Sebastiá «Valors nous de l'art català». Meridià, núm. 25, 01-07-1938, p. 1 i 4.

## Bibliografia

* BAUZÀ GUANYABENS, Joan: “Exposición de Clotilde P. Fibla”. La Almudaina, 5 de novembre de 1927.
* FOLCH i TORRES, Joaquim: “En la muerte de la pintora Clotilde Fibla”. Destino, 1 de febrer de 1958.
* GASCH, Sebastià: “Clotilde P. Fibla”. Meridià, setmanari de literatura, art i política. Barcelona, 27 de febrer de 1936.
* GASCH, Sebastià: “Valors nous de l'art català: Clotilde P. Fibla”. Meridià, setmanari de literatura, art i política. Barcelona, 1 d'agost de 1938.
* TUR, Margalida: “Clotilde Pascual Fibla”. Gran Enciclopèdia de la Pintura i l'Escultura a les Balears, vol. II. Palma: 1996, p. 385.